## Rješenje Hrvatske agencije za poštu i elektroničke komunikacije klasa: UP/I-344-08/09-01/28, urbroj: 376-04-09-05 MB/KŽ od 17. rujna 2009.

### NN 127/2009 (22.10.2009.), Rješenje Hrvatske agencije za poštu i elektroničke komunikacije klasa: UP/I-344-08/09-01/28, urbroj: 376-04-09-05 MB/KŽ od 17. rujna 2009.

127 22.10.2009 Rješenje Hrvatske agencije za poštu i elektroničke komunikacije klasa: UP/I-344-08/09-01/28, urbroj: 376-04-09-05 MB/KŽ od 17. rujna 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3136

Na temelju članka 114. stavka 1. točke 19. te članka 114. stavka 6. Zakona o elektroničkim komunikacijama (»Narodne novine« br. 73/08, dalje u tekstu: ZEK), a u svezi s člankom 116. ZEK-a, nakon provedenog postupka stručnog nadzora nad trgovačkim društvom MAG – D.R.I.V.E. d.o.o., Zagreb, Barčev trg 6, u svezi s nepostupanjem po odredbi članka 49. stavku 3. ZEK-a, nadzornik elektroničkih komunikacija donosi

RJEŠENJE

I. Zabranjuje se trgovačkom društvu »MAG – D.R.I.V.E.« d.o.o., Zagreb, Barčev trg 6, da kao operator usluga s dodanom vrijednosti pruža uslugu s dodanom vrijednosti uporabom broja 060/888 505 u televizijskom programu »Jackpot« nakladnika Otvorena televizija Zagreb d.d. (OTV).

II. Zabranjuje se korištenje usluge platforme »KVIZ« na telekomunikacijskoj terminalnoj opremi trgovačkog društva OT-Optima Telekom d.d. (OT) uporabom koje je otvoren pristup za korisnike – pozivatelje broja 060/ 888 505 u tijeku emisije »Jackpot« OTV-a.

III. Kao mjeru za onemogućavanje pružanja usluge s dodanom vrijednosti uporabom broja 060/888 505 u emisiji »Jackpot« OTV-a, pristupnom operatoru OT-Optima Telekom d.d. nalaže se blokada pristupa broju 060/888 505.

IV. Izvršenje rješenja (naloga iz točke I., II. i III.) započinje dostavom rješenja trgovačkom društvu MAG – D.R.I.V.E. d.o.o. iz Zagreba, Barčev trg 6 i trgovačkom društvu OT-Optima Telekom d.d., Bani 75 a, 10010 Zagreb.

V. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije (dalje u tekstu: HAKOM).

Obrazloženje

Trgovačko društvo »MAG – D.R.I.V.E.« d.o.o. iz Zagreba, Barčev trg 6, (dalje: operator) ima propisanu Prethodnu obavijest o obavljanju djelatnosti elektroničkih komunikacijskih mreža i usluga – usluga s dodanom vrijednosti. Sukladno navedenom MAG – D.R.I.V.E. d.o.o. je Operator usluga s dodanom vrijednosti i dužan je pridržavati se ZEK-a i Pravilnika o načinu i uvjetima obavljanja djelatnosti elektroničkih komunikacijskih mreža i usluga (»Narodne novine« broj 154/08), dalje u tekstu: Pravilnik.

Dana 13. srpnja 2009. godine Agencija za elektroničke medije obavijestila je HAKOM da se operator ne pridržava ZEK-a i Pravilnika.

Ujedno je zaprimljeno više telefonskih pritužbi korisnika – pozivatelja broja usluge s dodanom vrijednosti 060/888 505, koji navode da je prigodom uporabe navedenog broja u televizijskoj emisiji »Jackpot« nakladnika Otvorena televizija Zagreb d.d. (dalje u tekstu: OTV) da je operator prijevarno postupao, te izvršio nezakonitu naplatu poziva čime je uzrokovana šteta krajnjim korisnicima.

Postupajući u skladu sa svojim zakonskim ovlastima nadzornik je odlučio obaviti stručni nadzor nad radom operatora.

Radi utvrđivanja činjenica nadzornik je proveo ispitvanje rada operatora. Dana 11. kolovoza 2009. godine, u terminu od 12 00 do 14 00 sati, za vrijeme televizijskog programa »Jackpot« nakladnika OTV-a nadzornik je neposrednim uvidom utvrdio da operator ne postupa sukladno članku 49. stavak 3. ZEK-a. Naime, prilikom upućivanja poziva nije bilo obavezne najave cijene poziva i početak naplate te nije bio omogućen prekid poziva nakon najave, a kako bi korisnik mogao pravovremeno odustati od uporabe usluge. Korisnicima je odmah po uspostavi veze dana neistinita tonska signalizacija zauzeća linije dužine trajanja 3 sekunde, nakon čega je slijedio prekid veze prema pozivatelju. O provedenom ispitivanju rada sačinjena je službena bilješka koja je sastavni dio spisa predmeta.

U nastavku postupka operator je dopisom HAKOM-a od 18. kolovoza, zaprimljenim 31. kolovoza 2009. godine obaviješten o provođenju stručnog nadzora i od njega je zatraženo očitovanje, te dostava mjerodavnih podataka i dokumenata. Operator je 8. rujna 2009. godine i dopunom od 16. rujna 2009. godine dostavio svoje očitovanje u kojem se djelomično očitovao na zatraženo te navodi kako je postupao sukladno ZEK-u.

Nadalje, o postupku stručnog nadzora 18. kolovoza 2009. obaviješten je i pristupni operator OT-Optima Telekom d.d. (dalje u tekstu: pristupni operator), od kojega je zatražena dostava tabličnih ispisa u elektronskom obliku svih poziva broja 060/888 505 za vremensko razdoblje od 1. lipnja 2009. do 16. kolovoza 2009. godine. Dodatnim dopisom od 9. rujna 2009. zatraženo je da pristupni operator dostavi ispise poziva i za razdoblje od 17. kolovoza 2009. do 8. rujna 2009. Pristupni operator je dostavio je tražene ispise poziva.

O provođenju postupka stručnog nadzora nad operatorom izvještena je i Agencija za elektroničke medije, radi provođenja postupaka iz njezine nadležnosti.

Radi daljnjeg utvrđivanja činjenica, 11. rujna 2009. nadzornik je neposrednim uvidom kod pristupnog operatora pribavio dodatne podatke o načinu rada i uporabe platforme – »KVIZ« koja je vlasništvo pristupnog operatora i koju koristi operator za potrebe u emisiji »Jackpot« i to uporabom broja 060/888 505. O provedenoj radnji sačinjena je službena bilješka koja je potpisana i ovjerena od strane OT i koja je sastavni dio spisa predmeta.

Nadzornik je na temelju prikupljenih činjenica utvrdio da operator nije na početku svakog poziva broja 060/888 505 svakom korisniku osigurao najavu cijene poziva i početak naplate poziva kako bi bila ostvarena mogućnost prekida poziva nakon najave, odnosno prije početka naplate poziva, što je propisano u članku 49. stavak 3. ZEK-a.

Nadalje, u tijeku emitiranja emisije »Jackpot« u razdoblju od 1. lipnja 2009. do 8. rujna 2009. operator je povremeno ukidao propisanu najavu poruku (najavu cijene poziva i početak naplate), a umjesto nje je uključivana tonska signalizacija zauzeća linije, te je poziv ubilježen kao ostvaren i provedena je naplata istog.

Iz dobivenih ispisa svih poziva vidljivo je da je u onim slučajevima u kojima je nakon poziva korisnika bila puštena najavna poruka vrijeme bez naplate iznosilo 9 sekundi. (CONNECT TIME-TIME STAMP tj. razlika vremena početka aktiviranja naplate i vremena pristupa pozivatelja broja 060/888 505 = 9 s). Međutim, u onim slučajevima kada nije bila puštena najavna poruka, već je bila postavljena tonska signalizacija zauzeća linije koja traje 3 sekunde (CONNECT TIME – TIME STAMP = 3 s), korisnicima su naplaćeni pozivi.

Obrađeni podatci pružanja usluge s dodanom vrijednosti uporabom broja 060/888 505 su prikazani u Tablici 1.

Tablica 1

|  |  |  |  |
| --- | --- | --- | --- |
| Broj ostvarenih poziva usluge 060/888 505 u emisiji »Jackpot« | | Broj poziva koji su dobili propisanu najavnu poruku | Broj poziva koji nisu dobili propisanu najavnu poruku (samo znak zauzeća) |
| Od 1. 6. 2009. do 30. 6. 2009. | 214494 | 662 | 213 832 |
| Od 1. 7. 2009. do 31. 7. 2009. | 144 103 | 25 198 | 118 905 |
| Od 1. 8. 2009. do 31. 8. 2009. | 93 826 | 28 337 | 65 489 |
| Od 1. 9. 2009. do 8. 9.2009. | 20348 | 8 892 | 11 456 |
| Sveukupno od 1. 6. 2009. do 8. 9. 2009. | 472771 | 63 089 | 409 682 |

Uvidom u obrađene rezultate iz Tablice 1. nepobitna je činjenica da je isključenjem propisane najavne poruke te postavljanjem zavaravajuće i lažne tonske signalizacije »zauzeća linije, operator u periodu od 1. lipnja 2009. do 8. rujna 2009. godine u 409.682 slučaja počinio štetu pozivateljima. Šteta se sastoji u tome da su pozivatelji pogrešno vjerovali da nisu ostvarili vezu jer su imali signal »zauzeća linije», pa su zbog toga i dalje opetovano pozivali isti broj 060/888 505, a zapravo nisu znali da su svi takvi pozivi kod njihovih ugovornih operatora zabilježeni kao realizirani (u trajanju 3 s) i kao takvi stavljeni u obračun te naplaćeni putem računa prema ugovornom korisniku.

Napominje se da je člankom 35. stavcima 1. i 2. Pravilnika utvrđeno da su način i uvjeti obavljanja usluga s dodanom vrijednosti uključujući mjere suzbijanja prijevarnih i protupravnih radnji u vezi s pružanjem usluga s dodanom vrijednosti, pobliže opisane u Pravilima postupanja Dodatka 5. (Pravila postupanja za operatore usluga s dodanom vrijednosti). Člankom 7. stavcima 1. i 2. Dodatka 5 je pobliže opisano da operator usluge s dodanom vrijednosti mora osigurati da se na početku svakog poziva, a prije početka pružanja usluge najavi i cijena poziva i početak naplate te da je potrebno omogućiti prekid poziva nakon najave i to u roku od najmanje 2 sekunde prije početka naplate poziva, kako bi korisnik mogao pravovremeno odustati od uporabe usluge.

Budući da operator nije tako postupio prema svim pozivima korisnika koji su nazivali broj 060/888 505 u emisiji »Jackpot« OTV-a, nego je kod 409.682 poziva korisnika stavio zavaravajuću i lažnu tonsku signalizaciju »zauzeća linije«, povrijeđena je odredba članka 49. stavka 3. ZEK-a.

Slijedom navedenog, nadzornik elektroničkih komunikacija je sukladno s člankom 114. stavka 1. točka 19. i stavka 6. ZEK-a odlučio kao u točkama I., II i III. ovog rješenja.

Temeljem članka 116. stavka 1. ZEK-a operator je dužan postupiti po rješenju nadzornika elektroničkih komunikacija. U suprotnom, bit će mu izrečena upravna mjera u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavcima 4. i 5. ZEK-a.

Temeljem članka 14. stavka 4. ZEK-a ovo rješenje objavit će se na službenim stranicama HAKOM-a, te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/28

Urbroj: 376-04-09-05 MB/KŽ

Zagreb, 17. rujna 2009.

Glavni nadzornik
elektroničkih komunikacija
Miroslav Belužić, dipl. ing. el., v. r.

Rješenje, NN 127/2009-3136